রায় দানের আগে বিস্ফোরণে কেঁপে উঠল রাজধানী ঢাকা!

ওয়েব ডেস্ক : বাংলাদেশে (Bangladesh) গণঅভ্যুত্থানে মানবতাবিরোধী অপরাধের মামলায় সোমবার শেখ হাসিনা (Sheikh Hasina) সহ তিনজনের বিরুদ্ধে রায় ঘোষণা করবে আন্তর্জাতিক অপরাধ ট্রাইব্যুনাল। তা নিয়ে আগে থেকে অশান্তির আশঙ্কা করা হচ্ছিল। সেটাই হল সত্যি। রায় দানের আগে পর পর বিস্ফোরণে কেঁপে উঠল রাজধানী ঢাকা। রবিবার এই ঘটনা ঘটে বলে খবর। তবে এই ঘটনায় কোনও হতাহতের খবর পাওয়া যায়নি। তবে ইতিমধ্যে কড়া নিরাপত্তার ব্যবস্থা করেছে পুলিশ (Police)।

রয়টার্স সূত্রে খবর, রবিবার রাতে বেশ কয়েকজন অজ্ঞাতপরিচয় দুষ্কৃতীদের বিরুদ্ধে গাড়িতে আগুন লাগানোর অভিযোগ উঠেছে। সে দেশের সংবাদমাধ্যমন সূত্রে খবর, ঢাকার তিতুমীর কলেজ, আমতালি মোড়ে এই বিস্ফোরণের ঘটনাগুলি ঘটেছে। এর পাশাপাশি বেশ কিছু এলাকায় কয়েকটি বাসেও আগুন ধরিয়ে দেওয়ার অভিযোগ উঠেছে।

আরও খবর : সোমবার হাসিনার বিরুদ্ধে রায় ঘোষণা করবে ট্রাইব্যুনাল!

তবে এই অশান্তি রুখতে ইতিমধ্যে একাধিক পুলিশ মোতায়েন করা হয়েছে। কেউ আগুন বা বোমা ছোড়ার চেষ্টা করলে, তাদের উপর গুলি চালানোর নির্দেশ দেওয়া হয়েছে। জানা যাচ্ছে, এমনই নির্দেশ দিয়েছেন ঢাকার পুলিশ কমিশনার সাজ্জাত আলি। এই ধরণের নাশকতা রুখতে ও ট্রাব্যুনালের নিরাপত্তা আরও জোরদার করতে সেনাকে চিঠি দেওয়া হয়েছে বলে খবর।

আজ যাদের বিরুদ্ধে রায় ঘোষণা করবে আন্তর্জাতিক ট্রাইব্যনাল তারা হলেন, বাংলাদেশের তৎকালীন প্রধানমন্ত্রী শেখ হাসিনা (Sheikh Hasina), স্বরাষ্ট্রমন্ত্রী আসাদুজ্জামান খান কামাল এবং পুলিশের সাবেক মহাপরিদর্শক (আইজিপি) চৌধুরী আবদুল্লাহ আল-মামুন। তবে এই রায়ের আগে আওয়ামি লিগের তরফে ‘কমপ্লিট শাটডাউন’-এর কথা বলা হয়েছিল। এবার জানা যাচ্ছে, রবিবার বেশ কয়েকটি জায়গায় হামলার অভিযোগ উঠেছে দুষ্কৃতীদের বিরুদ্ধে।